Bloem-dieretuin steeds gesluit, maar in goeie toestand‘n Gemsbok is te sien in ‘n skoongemaakte hok (Foto: Verskaf) Na ’n onlangse inspeksie by die Bloemfonteinse dieretuin deur die plaaslike Dierebeskermingsvereniging (DBV), is bevind dat die dieretuin tans in ’n goeie toestand is. Dit volg na die dieretuin in Desember tydelik vir die publiek gesluit het. Volgens Charmaine Engelbrecht, ’n inspekteur by die DBV, is die diere se hokke skoner as ooit tevore en is die diere goed versorg. Die DBV besoek die dieretuin gereeld om te verseker die diere het genoeg kos en water en kry die nodige sorg. Met die laaste besoek verlede week was inspekteurs heel tevrede met die welstand van die diere, meen Engelbrecht. Soos vroeër berig het die Vrystaatse departement van ekonomiese sake, kleinsake-ontwikkeling, toerisme en omgewingsake in Desember die dieretuin tydelik gesluit omdat die dieretuin versuim het om aan al die voorgeskrewe vereistes en voorwaardes te voldoen, soos uiteengesit deur die departement. Bernie Naude en Nicole Viljoen, omroepers van die gemeenskapsradiostasie Radio Rosestad, het November verlede jaar hul kragte saamgespan om ’n petisie te begin om die Bloemfonteinse dieretuin se deure te sluit. Die petisie het binne 36 uur reeds 9 000 handtekeninge gekry. Volgens Viljoen staan hulle tans op 18 081 handtekeninge en beoog hulle om die getekende petisie einde Januarie aan die Mangaung-metro te oorhandig. Die dieretuin is steeds vir die publiek gesluit.